Ú r a d  š p e c i á l n e j  p r o k u r a t ú r y Generálnej prokuratúry Slovenskej republiky 
Štúrova 2, 812 85 Bratislava 	

Sp. zn. : VII/1 Gv 23/10/1000	Pezinok, 27.5.2014
EEČ : 2-1-211-2014

U Z N E S E N I E

Trestná vec:	obvinený XXXXX 
Prečin:	Podplácanie podľa § 333 odsek 2 písmeno b Trestného zákona číslo 300/2005 Zbierky zákonov v znení zákona číslo 497/2008 Zbierky zákonov

Rozhodol: 	prokurátorka Úradu špeciálnej prokuratúry Generálnej prokuratúry Slovenskej republiky
Podľa § 215 odsek 2 písmeno c Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 7.2.2010 v čase asi o 11.00 hod. na ceste II/573 v blízkosti budovy Domova sociálnych služieb XXXXX, okres Komárno ako vodič motorového vozidla zn. XXXXX, EČ: XXXXX, Maďarsko, ktoré bolo zastavené a následne kontrolované hliadkou OO PZ v Kolárove v zložení pplk. XXXXX a npor. XXXXX a to z dôvodu, že vozidlo nebolo riadne osvetlené a osoby nachádzajúce sa vo vozidle neboli pripútané bezpečnostnými pásmi ako i ďalších nedostatkov, ktoré boli zistené po kontrole vozidla a po oznámení, že mu bude uložená bloková pokuta vo výške 60,- €, sa kontrolujúcich príslušníkov PZ snažil prehovoriť, aby ho pustili, aby priestupok neriešili formou písania dokladov, za čo im sľúbil úplatok 50,- €,  ktorý však neposkytol

lebo o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce

Odôvodnenie:
Vyšetrovateľ Prezídia Policajného zboru, Úradu boja proti korupcii, Odboru boja proti korupcii Západ Nitra pod XXXXX dňa 7.2.2010 podľa § 199 odsek 1, odsek 2 Trestného poriadku začal trestné stíhanie a súčasne podľa  §  206  odsek 1  Trestného  poriadku  vzniesol  obvinenie  XXXXX  za   prečin podplácania podľa § 333 odsek 1, odsek 2 písm. b/ Trestného zákona na tom skutkovom základe, ako je vyššie uvedené. 

	Trestné stíhanie vedené v Slovenskej republike proti obv. XXXXX vyšetrovateľ Prezídia Policajného zboru, Úradu boja proti korupcii, Odboru boja proti korupcii Západ Nitra pod XXXXX dňa 2.3.2010 prerušil podľa § 228 odsek 2 písm. a/ Trestného poriadku, pretože obvinený po spáchaní skutku odišiel z územia Slovenskej republiky a pre jeho neprítomnosť nemožno vec náležite objasniť.

	XXXXX špeciálnej prokuratúry GP SR  dňa 25.6.2010  požiadala medzinárodný odbor GP SR o odovzdanie trestného stíhania obvineného do Maďarskej republiky. Dňa 11.8.2010 bola GP SR upovedomená, že Generálna prokuratúra Maďarskej republiky rozhodla o prevzatí trestného konania a spisový materiál odstúpila na ďalší služobný postup Hlavnej župnej prokuratúre Pešt. 

	Z právoplatného rozsudku Súdnej stolice Budapešť - okolie sp.zn. 16.B.20/2013/5 z 31.10.2013  vyplýva, že súd uznal obž. XXXXX za vinného zo spáchania dvojnásobného zločinu podplácania podľa § 253 ods. 1, ods. 2 maďarského Trestného zákonníka, za čo mu uložil úhrnný trest odňatia slobody v trvaní jedného roka s podmienečným odkladom jeho výkonu na skúšobnú dobu dva roky. Súdna stolica rozhodla o započítaní väzby obžalovaného v prípade rozhodnutia o premene podmienečne uloženého trestu odňatia slobody. Ďalej súd uložil aj trest prepadnutia veci sumy 12.700,- forintov. 

	Podľa § 215 odsek 2 písm. c Trestného poriadku prokurátor zastaví trestné stíhanie, ak o skutku odovzdanom na trestné stíhanie do cudziny bolo právoplatne rozhodnuté cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

	Vyššie uvedené rozhodnutie maďarského súdu je možné považovať za dostačujúce. 

	S poukazom na vyššie uvedené som rozhodla tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať na   Úrad  špeciálnej  prokuratúry   GP SR   do  troch  dní od jeho doručenia. O sťažnosti rozhodne špeciálny prokurátor. 
Sťažnosť nemá odkladný účinok. 

JUDr. Blanka Godžová
prokurátorka